Jarmukin taistelu
Jarmukin taistelu kuuluu islamilaiseen tarinaperinteeseen, jota kerättiin abbasidien valtakunnassa 800-luvulta alkaen. Se kertoi, miten Arabien valtakunta oli syntynyt 200 vuotta aikaisemmin. Islamilaisen kertomuksen mukaan muslimien valloitussodat Arabian niemimaan ulkopuolelle alkoivat profeetan kuoleman eli vuoden 632 jälkeen. Muslimit voittivat bysanttilaisarmeijan kahdessa suuressa taistelussa, joista ensimmäinen tapahtui Ajnadaynissa Gazan lähellä noin vuonna 634. Siellä arabiarmeija kukisti roomalaisarmeijan surmaten jopa 150 000 Bysantin sotilasta. Seuraava taistelu käytiin Jarmukissa lähellä Golanin kukkuloita suunnilleen kaksi vuotta myöhemmin Bysantin keisarikunnan ja Muhammedin kannattajien välillä. Jarmuk on idästä päin tuleva Jordanin sivujoki, joka yhtyy siihen Genetsaretin järven eteläpuolella. Islamilaiset lähteet antavat taistelulle vaihtelevia vuosilukuja, jotka liikkuvat 3–4 vuoden rajoissa. Eri tarinoissa kalifina oli tällöin joko Abu Bakr (632–634 tai Umar (634–644). 